runetrust/blame-folketinget-dk huggingface dataset:
Ellen Trane Nørby (V), 2011-05-31:
Jeg er meget enig i de store perspektiver, der ligger i vores boligjobordning, hvor vi jo for det første sikrer, at noget af det, der i dag bliver udført som sort arbejde, fremover kan blive udført som hvidt arbejde, og hvor vi for det andet sikrer, at folk, der har mistet deres arbejde under krisen på det ufaglærte og det faglærte område, nu får mulighed for at gå ind og hjælpe i den enkelte husholdning med indendørs og udendørs vedligehold, med rengøring eller med babysitning, hvis man har behov for det som travl børnefamilie.
Og jeg er helt sikker på, som hr. Kristian Thulesen Dahl også siger, at det vil være med til at understøtte det private forbrug i samfundet og dermed igen sætte gang i hjulene i det danske samfund.
Så er jeg også fuldstændig enig i de tal om eksporten, både for første kvartal og også for sidste år, som jo ligesom vores beskæftigelsestal viser, at det går i den rigtige retning.
Den krise, som ramte os enormt hårdt, begynder vi kunne se bagenden af – vi er på vej ud.
Jeg vil da gerne gentage nogle af de ting, jeg også sagde i min tale omkring den vækstpakke, som regeringen har lagt frem, fordi det jo netop er noget, der bidrager til væksten her og nu.
Når vi gør det lettere for virksomhederne at eksportere via vores eksportkautionsordning, vores eksportkreditter, og vi giver mulighed for skattekreditter for forskning og uddannelse, er det noget, der bidrager her og nu.
Vi kan jo også se, hvis vi kigger på det her og nu, at den danske eksport er steget de sidste kvartaler.
Det er netop et udtryk for, at der igen er ved at komme gang i væksten, og vi er jo med vores initiativer med til at skubbe positivt på den udvikling i modsætning til den plan, Socialdemokraterne og SF har lagt frem, hvor man jo tror, at det er fremrykkede offentlige investeringer, der skal bringe Danmark sikkert ind i fremtidens samfund.
Det er det ikke, må man bare sige.
Det, der vil skabe arbejdspladser i fremtiden, er jo privat vækst, og det er også det, vi bruger vores kræfter på med den vækstpakke, som vi har lagt frem, og som står i skærende kontrast til den politik, som fru Margrethe Vestager støtter, og som er kendetegnet ved fru Helle Thorning-Schmidts laden stå til og gældsætning af det danske samfund.
Margrethe Vestager (RV), 2011-05-31:
Fra radikal side er vi utrolig glade for aftalen om tilbagetrækning.
Den giver et virkelig tungt bidrag.
Der kommer til at ligge 18 mia. kr. i statskassen i 2020.
Der er bare det ved det, at der også skal handles nu, hvis der skal skabes vækst i Danmark.
For recession betyder jo tilbagegang, betyder, at vi risikerer at miste job, betyder, at vi risikerer, at flere virksomheder flytter til udlandet.
Derfor vil jeg bede ordføreren fortælle om, hvordan grænsekontrol, optjeningsprincipper, skrup af-bonus, længere fængselsstraffe og kortere afsoning for bare nævne nogle af eksemplerne på regeringens gøren og laden her på det seneste, bidrager til væksten.
Jeg har ikke hørt nogen erhvervsledere komme ud og sige: Ja, det var det, vi havde brug for: Grænsekontrol, kom med det!
Optjeningsprincipper, det er lige det, vi skal have!
Tværtimod.
Jeg synes egentlig, det går den modsatte vej.
Jeg synes ikke, at regeringen møder anerkendelse for sin vækstpolitik, så derfor tror jeg, det vil være godt, hvis ordføreren vil fortælle, hvordan grænsekontrollen, hvordan de strengere straffe og den kortere afsoning i virkeligheden bidrager til væksten her og nu og ikke kun på det lidt længere sigt.
Villy Søvndal (SF), 2011-05-31:
Først vil jeg gerne byde Venstres nye ordfører velkommen i debatten.
Jeg synes, at både Venstres ordførers og statsministerens tale indeholdt to ting, nemlig et skønmaleri plus en god nyhed.
Den gode nyhed findes på side 15 i statsministerens tale, og jeg citerer: »Nu får I fred for os i 3 år«.
Jeg var ikke klar over, at Venstre er så langt med at udvikle slogans til det kommende valg.
Jeg synes måske ikke, det er så lang en periode, hvor man tror, man får fred, men jeg tror, der er en fælles opfattelse af, at det ville være rigtig dejligt at få fred.
Og hvorfor så det?
Hvis man i forlængelse af den tidligere spørger kigger på den virkelige verden derude, hvad ser man så på forsiderne af netaviserne i dag?
Man ser, at dansk økonomi skuffede fælt, dansk økonomi er i recession, og vi rutsjer baglæns på alle de afgørende parametre, der bestemmer, hvordan Danmark kommer til at klare sig.
Vi rutsjer baglæns inden for uddannelse, vi rutsjer baglæns inden for rigdom, vi rutsjer baglæns inden for området grøn ambition.
Ellen Trane Nørby (V), 2011-05-31:
Jeg vil meget gerne give hr. Morten Bødskov ret i, at hvis Socialdemokraterne vil gennemføre deres politik, vil den danske økonomi ikke bare gå i recession, så vil den gå bagud.
Så vil vi få et samfund, der er gældsat, og så vil vi se, at det, vi har bygget op gennem de gode år, hvor vi jo, op til krisen ramte os i 2008, betalte af på den danske gæld, vil blive sat over styr, sådan at det er vores børn og vores børnebørn, der skal betale regningen.
Jeg står heroppe og glæder mig over, at vi nu for syvende måned i træk kan se, at arbejdsløsheden er faldet.
Jeg står heroppe og glæder mig over, at vi i Danmark på trods af den økonomiske krise, som har ramt os, i dag står langt bedre rustet, end vi på noget tidspunkt gjorde under den tidligere SR-regering.
Jeg står heroppe i dag og glæder mig over, at vi har en handlekraftig regering, som sammen med et flertal af Folketingets partier tør lægge reformer ærligt frem, fordi vi i modsætning til Socialdemokraterne ønsker, at det danske samfund skal være reformrettet og vækstorienteret.
Morten Bødskov (S), 2011-05-31:
Snak, snak, snak!
Vil Venstres ordfører give mig ret i det?
Ellen Trane Nørby (V), 2011-05-31:
Der, hvor jeg bor, ude i den virkelige verden, som hr. Morten Bødskov taler om, i Sønderborg, hvor vi blev ramt rigtig hårdt af krisen, hvor Danfoss var nødt til at fyre en lang række medarbejdere, kan vi se, at krisen har vendt.
Der kan vi se, at en stor dansk virksomhed nu igen tjener penge ind, og det er heldigvis ikke noget, der kun kendetegner Danfoss på Als.
Det kendetegner størstedelen af vores danske virksomheder, at de i dag begynder at ansætte folk.
Vi kan se, at de danske virksomheder begynder at eksportere mere.
Vi kan se, at der begynder at være gang i væksten.
Det er også derfor, vi i modsætning til Socialdemokraterne nu tager nogle handlekraftige initiativer for at lave reformer og for at sikre, at vi får gennemført en vækstpakke, som kan være med til at understøtte den spirende optimisme, vi ser i det danske erhvervsliv og hos de mennesker, der igen kommer ind på arbejdsmarkedet.
Det står jo i skærende kontrast til det, Socialdemokraterne vil.
De vil blot gældsætte, og de vil lave flere offentlige investeringer og dermed underminere den danske økonomi endnu mere.
Morten Bødskov (S), 2011-05-31:
Tak for det, formand.
Både når man hører statsministeren, og når man hører Venstres ordfører, fornemmer man lidt, at talerne er skrevet ud fra et eller andet ønskebillede.
I hvert fald må man befinde sig meget langt væk fra den virkelighed, som rammer almindelige familier, og som rammer vores industri lige netop nu.
For samtidig med at man står og skamroser egen indsats og siger, at der kun er én vej, så er der jo lige kommet nye tal for dansk økonomi, som viser, at dansk økonomi teknisk set er i recession.
Derfor er spørgsmålet til Venstres ordfører det ganske enkle, om Venstres ordfører ikke med de meget bekymrende tal for dansk økonomi, der er kommet i dag, er enig i, at den glorificering, vi har hørt på, af regeringens såkaldte krisepolitik, er beviset på, at regeringens krisepolitik er slået fejl.
Ellen Trane Nørby (V), 2011-05-31:
Et folketingsår nærmer sig sin afslutning, og det har jo været et folketingsår, hvor der atter har været store politiske beslutninger, der er blevet truffet.
Det har også været et år med rig diskussion og debatter, både her i salen og rundt i landet.
Det har været endnu et af de folketingsår, hvor kursen for Danmarks fremtid er blevet sat, og på den baggrund er det fornuftigt at gøre status, og som vi plejer at gøre det på den her tid af året, er det fornuftigt at gøre det med en afslutningsdebat her i Folketingssalen.
Derfor skal jeg på vegne af forespørgerne anmode statsministeren om at give en redegørelse for den indenrigspolitiske og udenrigspolitiske situation i Danmark.
Margrethe Vestager (RV), 2011-05-31:
Det kan jeg klart afkræfte.
Jeg vil altid anbefale vælgere at stemme på Det Radikale Venstre.
Ellen Trane Nørby (V), 2011-05-31:
Det er jo heldigt, at Berlingske Tidende kan udkomme, for den socialdemokratiske politiske ordfører har jo ellers truet med at tage støtten fra dem.
Så både hr. Villy Søvndal og jeg kan jo glæde os over, at Berlingske Tidende fortsat kan udkomme frit og ucensureret.
Hvad angår spørgsmålet om, hvordan det står til i Danmark, og hvordan det står til i forhold til nogle af de lande, som også er blevet ramt af en økonomisk krise, så kan vi jo se, at Danmark i forhold til mange andre europæiske lande har klaret krisen rigtig godt.
Hvorfor har vi det?
Det har vi, fordi vi stod enormt godt rustet, dengang den økonomiske tsunami ramte ikke bare Danmark, men hele og Europa og hele verden.
Da krisen ramte, havde vi råd til at fremrykke offentlige investeringer, sådan at vi kunne holde hånden under beskæftigelsen i Danmark; vi havde råd til at gennemføre bankpakker, kreditpakker og vækstkreditpakker og dermed sikre, at det danske samfund ikke blev lige så hårdt ramt af krisen som andre europæiske lande.
Villy Søvndal (SF), 2011-05-31:
Jo, jeg vil så gerne glæde mig, og der var derfor, jeg fandt et enkelt sted i statsministerens tale, jeg syntes var rigtig opløftende.
Men er det virkelig Venstres ambitionsniveau, at man med ordførerens ord synes, at vi har klaret os rigtig godt, når meldingen i dag er, at vi er i recession?
Jamen undskyld mig, har Venstre ikke større ambitioner, når meldingen på samtlige avisers hjemmesider i dag er, at dansk økonomi har skuffet fælt?
Så står Venstres ordfører og siger, at vi har klaret os rigtig godt, i en situation, hvor landene rundtomkring os oplever rigtig stor vækst.
Så kan jeg godt forstå, at statsministeren skaber glæde bredt i befolkningen, når han siger: Nu får I snart fred for os.
Hvis det virkelig er de ambitioner, den nuværende regering har, at man er tilfreds med recession, man er tilfreds med, at dansk økonomi skuffer fælt, man er tilfreds med en situation, hvor hele verden rundtomkring os er rigtig godt i gang, men hvor Danmark hænger fast, så er det vel det klareste udtryk for, at Venstres valgslogan: Nu får I fred for os i 3 år – betyder, at så får Danmark endelig en regering, der er optaget af vækst.
Ellen Trane Nørby (V), 2011-05-31:
Der vil jeg også gerne fremhæve Det Radikale Venstre og den tilbagetrækningsreform, vi har lavet sammen med Det Radikale Venstre og Dansk Folkeparti.
For forudsætningen for, at vi kan sikre, at vi har et stærkt dansk velfærdssamfund i årene fremover, er, at vi gennemfører reformer, at vi gennemfører en tilbagetrækningsreform, hvor vi sikrer balance i den danske økonomi, hvor vi sikrer et arbejdsudbud på 65.000 ekstra personer, hvor vi sikrer de udfordringer, som vi står over for.
Vi ser, at hver gang der går fem ældre på pension, er der kun fire til at stå klar til at komme ind på arbejdsmarkedet.
Det er da dystre udsigter, og det er jo også derfor, vi handler og skaber reformer.
Den skaber ikke vækst, og den skaber heller ikke et øget arbejdsudbud, og den skaber da slet ikke balance i den danske økonomi.
Det er netop det, vi har behov for for at sikre, at vi får sejlet Danmark sikkert i havn og kommer ud af krisens vande.
Margrethe Vestager (RV), 2011-05-31:
Jeg vil også gerne byde fru Ellen Trane Nørby velkommen som politisk ordfører.
Det er jo en helt særlig rolle at være i opposition til oppositionen, og det er sædvanligvis det, som Venstres politiske ordfører træder i karakter som.
Jeg synes også, det må være træls, at mens statsministerens taler floromvundent om Danmark, tikker der er et telegram ind på Ritzau, som viser, at Danmark på trods af en positiv udvikling i EU, på trods af en positiv udvikling i USA, på andet kvartal nu må siges teknisk set at være i recession – altså et land i tilbagegang.
Det er vi tilsyneladende ikke.
Ellen Trane Nørby (V), 2011-05-31:
Jeg tror, der er mange, der misunder os det stærke demokrati, som vi har i Danmark.
Og når statsministeren i sin tale lagde vægt på det gryende og spirende håb om at få demokrati, sådan som vi lige for tiden ser det i Nordafrika, og når vi kigger historisk på det og ser, hvor mange lande der gennem de senere år har kigget mod Danmark og kigget mod demokratier i Europa og har sagt, at de gerne ville have del i det, så synes jeg, vi skal passe enormt meget på, at vi ikke som dansk samfund bare tager det for givet, og vi skal passe på, at vi ikke underminerer den helt basale ytringsfrihed, der ligger i, at vi har en fri og ucensureret presse.
Og ja, der kan da være dage, hvor man står op og tænker, at den der forside godt nok var træls, men det er jo en del af livet, når man er politiker.
Det synes jeg bare står i skærende kontrast til Socialdemokraternes politiske ordfører, som har truet med at tage mediestøtten fra de danske aviser, og samtidig har Socialdemokraterne en kulturordfører, der siger, at vi skal genindføre mediestøtten til fagbevægelsens medlemsblade.
Jeg tror, at vi må holde fast i, at det, der er fundamentet i et oplyst dansk samfund, er, at vi har en fri, kritisk presse, og at vi støtter den frie, kritiske presse uden at lave sindelagskontrol og uden at se på, hvordan vi bedst støtter fagbevægelsen.
Pia Kjærsgaard (DF), 2011-05-31:
Blot den bemærkning, at jeg sad og undrede mig lidt her på min plads, da fru Ellen Trane Nørby glædede sig over en fri og ucensureret presse, og vi så hørte det der lemminglatterbrøl fra socialisterne.
Jeg sad bare og undrede mig og tænkte: Hvor kom det egentlig fra, og hvorfor gjorde de egentlig det, for det var da en mærkelig forestilling?
Det er den der lemmingeffekt.
Jeg vil på samme måde som fru Ellen Trane Nørby faktisk glæde mig over, at vi fortsat har en fri og ucensureret presse.
Det håber jeg fortsætter, uanset hvad der måtte ske med Danmark i fremtiden.
Jeg vil bare lige høre fru Ellen Trane Nørbys holdning til det.
Det synes jeg faktisk skal understreges, for jeg synes, det er så væsentligt for det danske samfund.
Der er andre lande, der misunder os, at vi politikere kan blive dybt kritiseret også af en presse, som man måske anser for at være borgerlig.
Ellen Trane Nørby (V), 2011-05-31:
Tak for spørgsmålet.
Jeg synes sådan set også, det var kendetegnende, at fru Helle Thorning-Schmidt, da hun blev formand for Socialdemokraterne, sagde, at det handlede om, at man skulle lave reformer.
Hun kaldte endda den tidligere statsminister for en tøsedreng, fordi han ikke ville lave reformer.
Det må jo siges at stå i skærende kontrast til det, vi har set i de seneste par måneder, hvor Socialdemokraterne er løbet planløst ud af forhandlingslokalet.
Jeg vil igen gerne kvittere både over for Dansk Folkeparti og over for Det Radikale Venstre for, at de har sat sig viljefast og ansvarsfuldt ned omkring et forhandlingsbord for at løse de udfordringer, som vores samfund står over for.
Jeg synes sådan set, at man må skulle være radikal helt ind i det inderste af sine knogler for at kunne se logikken i, at man gerne vil føre en ansvarlig politik og samtidig kan pege på fru Helle Thorning-Schmidt.
Pia Kjærsgaard (DF), 2011-05-31:
Fru Ellen Trane Nørby glæder sig over en masse ting, som jeg sådan set også synes der er grund til at glæde sig over.
Men det er jo ufatteligt, at uanset hvilke tiltag man foretager, bliver det hamret ned af venstrefløjen.
De er negative, de er pessimistiske, og det er deprimerende.
Men jeg synes sådan set, at der også må være noget, der undrer fru Ellen Trane Nørby, nemlig at Det Radikale Venstre, som stadig væk støtter rød fløj, er dybt uenige i den økonomiske politik, som Socialdemokratiet og Socialistisk Folkeparti fremlægger.
Enhedslisten er sådan set også uenig i den, men bare på den helt modsatte fløj.
Det kaos om den økonomiske politik, der er på venstrefløjen, må da undre.
Her mener jeg, at der trods alt, uanset om der er blevet slugt mange kameler – for det tror jeg at der blev gjort af os alle sammen under det her forløb, vi har haft i de sidste 6 uger i Finansministeriet – da er større troværdighed omkring det her flertal, som nu har lavet en aftale, end der ligger i den slingrekurs, der er i forhold til den økonomiske politik hos Socialdemokratiet og Socialistisk Folkeparti.
Jeg synes bare, at jeg havde lyst til at nævne det, for jeg synes faktisk, det er ret væsentligt, og jeg vil bare høre, om ikke også fru Ellen Trane Nørby midt i glæden kan undre sig lidt over nogle ting i det danske samfund.
Ellen Trane Nørby (V), 2011-05-31:
I modsætning til Socialistisk Folkeparti går vi meget op i at sikre, at vores erhvervsliv får nogle ordentlige vækstbetingelser, og derfor vil vi jo også gerne indføre et regelstop på 3 år for nystartede og mindre virksomheder.
Det står jo i skærende kontrast til den politik, som SF fører, hvor det ene forbud afløser det andet, og hvor det jo handler om, at man tror, at man kan detailregulere og finde de vækstbrancher, der er i samfundet, herinde fra Christiansborg.
Vi i Venstre mener, at det er bedre, at vi lader erhvervslivet få nogle gode vækstbetingelser, end at det er hr. Villy Søvndal og hr. Ole Sohn, der skal vælge, hvilke vækstbrancher vi skal satse på i det danske samfund.
Det er også derfor, vi har lagt en offensiv vækstpakke frem, som bl.a. fokuserer på BRIK-landene og de nye vækstmarkeder.
Det gør vi, fordi vi kan se, at hvis dansk eksport og dansk økonomi virkelig skal op i omdrejninger, så skal vi også have fat i de nye eksportmarkeder ude i verden.
Vi kan se, at de lande – Tyskland og Sverige – som er kommet hurtigere ud af krisen, bl.a. har formået det, fordi de eksporter mere til BRIK-landene.
Det er jo derfor, vi har lagt en vækstpakke frem, hvor vi også målretter nogle af vores initiativer mod BRIK-landene, fordi vi kan se, at det vil betyde, at den danske økonomi kan blive endnu stærkere.
Pia Kjærsgaard (DF), 2011-05-31:
Tak for det.
Jeg undrede mig lidt, da fru Helle Thorning-Schmidt under indledningen i talen talte om regeringens parlamentariske grundlag på en sådan ironisk måde.
Da sad jeg og tænkte: Hold da op, der skal godt nok mod til, når man er fru Helle Thorning-Schmidt og skal tænke på sit eget parlamentariske grundlag, som er noget af en rodebiks.
Jeg undrede mig også, da fru Helle Thorning-Schmidt nævnte, at det var regeringen og Dansk Folkeparti, der havde opsagt velfærdsaftalen.
Jeg tror, at det er en regering, der gør sådan nogen ting, og det gjorde finansministeren da også, vi var jo begge to til stede.
Men Det Radikale Venstre sad der jo også.
De blev siddende i modsætning til fru Helle Thorning-Schmidt, og det ærgrede mig.
Det har jeg også givet udtryk for mange gange.
Jeg vil godt sige til fru Helle Thorning-Schmidt, at det faktisk var ret hårdt at sidde ene parti imod Venstre, De Konservative og Det Radikale Venstre, som hører til fru Helle Thorning-Schmidts parlamentariske rodebutik, og kæmpe imod en afskaffelse af efterlønnen.
Så er det bare jeg spørger: Når nu vi er kommet igennem med det, hvad ligger der så i de der forskellige meldinger, der har været fra Socialdemokratiet om, at nå, ja, hvis der nu er 90 mandater efter et valg, kan det godt være, at man alligevel skulle snuppe de der 18 mia. kr., som man givetvis kommer til at mangle?
Vil fru Helle Thorning-Schmidt sætte sin post på spil, eller vil hun kæmpes ned på den økonomiske politik og bare trække på skulderen og sige: Skidt med det, jeg sidder på bagsædet af en ministerbil?
Helle Thorning-Schmidt (S), 2011-05-31:
Jeg vil godt understrege, at hvis problemet ikke var større, end at jeg stod her og talte Danmark og danskerne ned, så kunne vi nok overleve det.
Problemet er faktisk ganske stort i Danmark.
I dag har de bankøkonomer, som jo ellers holder meget af regeringen, udtrykt dyb rystelse over de tal, der netop er tikket ind.
Det er jo ikke for sjov, at man tager alvorligt, at Danmark er i recession.
Det her er en dyb understregning af, at regeringen ikke på noget tidspunkt i de sidste 2 år har forstået, hvilken krise der skyllede ind over os.
Vi har skullet høre på, at Danmark har klaret sig bedre end alle andre lande; vi har skullet acceptere, at det var fint, at man sparede på uddannelse; vi har skullet acceptere, at der var flere og flere, der skulle stille sig op i arbejdsløshedskøen, uden at regeringen ville reagere på nogen måde.
Det her er alvor.
Danmark er muligvis inde i en recession, i hvert fald i en teknisk recession, og det vil sige, at vi ikke har en indenlandsk efterspørgsel, som kan bære væksten, altså at vi ikke har en selvbåret vækst.
Det er derfor, vi i 2 år – i 2 år! – har sagt, at vi nu må fremrykke offentlige investeringer, så vi kan få gang i væksten.
Og det, der undrer mig, er, at regeringen tager så let på sagen.
Ellen Trane Nørby (V), 2011-05-31:
Det, jeg synes er trist i dag, er, at fru Thorning-Schmidt står og taler det danske samfund ned i en sort grav.
Det, jeg synes er rigtig trist, er, at hun står og kritiserer det arbejde, som hårdtarbejdende danskere yder hver dag i det danske samfund, for det er jo det, fru Helle Thorning-Schmidt gør, når hun taler om, hvor forfærdeligt det er i Danmark.
Og det synes jeg er rigtig trist, for det viser jo også bare, at det, fru Helle Thorning-Schmidt har at byde på, er sortmalerier og en kedelig kritik af, hvad alle andre gør, i stedet for selv at kigge på det.
Noget andet, der er trist, er Socialdemokraternes plan, som øger gælden med et sted mellem 160 og 270 mia. kr., som øger arbejdsløsheden med minimum 30.000 personer; og som er underfinansieret for minimum 22 mia. kr.
Det er trist, og det er et trist faktum her på årets afslutningsdebat, at det mest konkrete svar, danskerne kan få fra fru Helle Thorning-Schmidt, er, at hun vil hæve skatterne.
Jeg synes, at fru Helle Thorning-Schmidt skylder danskerne at være mere konkret, med hensyn til hvad det er, hun vil for det danske samfund ud over at sige, at det er så forfærdeligt.
Jeg synes, at fru Helle Thorning-Schmidt skylder danskerne at fortælle, hvad det er for nogle skatter, der skal stige.
Er det boligskatterne, der skal stige med en ny regering?
Helle Thorning-Schmidt (S), 2011-05-31:
Det er en rigtig trist dag for Danmark, for det er en rigtig trist dag, når der kommer tal ind, som siger, at væksten er negativ, og at Danmark er i recession.
Det betyder, at det, Danmark har brug for – og det har vi jo sagt i ganske lang tid – er, at der skabes vækst igen.
Danmark har brug for, at vi fremrykker offentlige investeringer, som jo ikke vil skabe flere job i den offentlige sektor, men netop hos de små og mellemstore virksomheder, som skal udføre nogle af de her opgaver.
Danmark har brug for og har haft brug for de sidste 2 år, at vi havde en regering, som tog det alvorligt, at Danmark er gået i stå.
Jeg er faktisk lidt rystet over, at vi i dag kan høre en statsminister og en politisk ordfører for Venstre, som står på denne talerstol og ikke anerkender de enorme udfordringer, vi står over for, men som maler et skønmaleri og ikke vil anerkende, at vi har haft ret de sidste 2 år, når vi siger, at Danmark har brug for vækst her og nu.
Danmark har brug for at fremrykke offentlige investeringer og brug for at give virksomhederne et løft ved f.eks. at give det afskrivningsvindue, som vi har foreslået.
Og vi har i det hele taget brug for en vækstreform i Danmark, som også skal bygge på, at vi lader være at spare på uddannelse og forskning, men investerer i uddannelse og forskning.